Kun to kommuner i Nordjylland kan se frem til vækst.

Der bliver kamp om arbejdstagerne i fremtiden. Og i særligt tre nordjyske kommuner kan arbejdsmarkedet blive presset. Det viser en ny analyse fra Dansk Erhverv på baggrund af tal fra Danmarks Statistik. Tallene viser, at 74 ud af landets 98 kommuner vil opleve et fald i personer i den arbejdsdygtige alder, som er 20-69 år. I Nordjylland ligger Læsø, Hjørring og Frederikshavn i top ti over kommuner med forventet lavest vækst. Der er i forvejen udfordringer med at rekruttere, og det seneste halvår opgav virksomhederne at besætte godt 60.000 stillinger. Ifølge Dansk Erhverv kan det betyde, at kun virksomheder omkring de store byer kan tiltrække den nødvendige arbejdskraft. Det må ikke ske, mener arbejdsmarkedschef Peter Halkjær: - Samlet set er der i 2040 udsigt til 85.000 færre personer mellem 20 og 69 år. Det er et problem i sig selv. Vi kan også se, at 30 kommuner har udsigt til et fald i arbejdsstyrken på ti procent eller mere. - Det er voldsomt bekymrende, for hvis arbejdskraften forsvinder, så gør virksomhederne det også. Derfor skal vi have reformer, som sikrer, at udbuddet af arbejdskraft vokser. Det er helt afgørende, hvis vi skal have et levedygtigt erhvervsliv i alle dele af Danmark. Anderledes ser det nemlig ud med Aalborg Kommune, der står til en vækst på to procent. Også Rebild Kommune ligger positivt med én procent.